Jotvingių kelias: kai istorija atgyja, o praeities pėdsakai tampa pažinimo dalimi 

Įgyvendinant Interreg VI A Lietuvos-Lenkijos programos projektą LTPL00455 „Paslaptingoji Jotvingių genties žemė“, rugsėjo 22 d. pasienio bendruomenė keliavo jotvingių keliais Alytaus mieste. Pasienio gyventojai ir miesto svečiai pasinėrė į unikalią pažintinę bei kultūrinę patirtį, kuri leido iš arti prisiliesti prie senosios jotvingių genties istorijos, kultūros bei papročių.

Renginio pradžia subūrė projekto dalyvius Alytaus kraštotyros muziejaus Archeologijos padalinyje bei Alytaus Jurgio Kunčino viešosios bibliotekos Pirmojo Alytaus filiale.   

Pristatyti nuveikti ir atliekami darbai
Projekto vadovė – Alytaus miesto savivaldybės administracijos Finansų ir investicijų skyriaus patarėja Ingrida Leskevičienė pristatė parengtą Jotvingių kelio maršruto strategiją su prekės ženklu ir skaitmeninės komunikacijos sprendimais. Maršrutą žymės stilizuotas jotvingio atvaizdas.

I. Leskevičienė pateikė informaciją apie kitas projekto veiklas: šiuo metu vyksta Alytaus archeologijos muziejaus pastato renovavimas, atnaujinama jo vidaus įranga, kuriamos naujos edukacijos ir diegiamos kitos priemonės.   

Lankytojai turėjo galimybę išbandyti muziejaus projekto lėšomis įsigytas edukacijų priemones, apžiūrėti renginiui parengtą parodos ekspoziciją, pasimatuoti jotvingių genties drabužius, iš detalių sudėti gynybinę pilį, dalyvauti protmūšyje ir pasitikrinti savo žinias apie šią išnykusią baltų gentį.

Įgyvendinant šį projektą taip pat bus sutvarkyta Alytaus piliakalnio infrastruktūra, meniškai įveiklintas Mirgrausėlės šaltinėlis.

Alytaus rajono savivaldybės įgyvendintas veiklas pristatė Finansų ir investicijų skyriaus vyr. specialistė Jurgita Bajerčienė.

Rajone jau baigiami tvarkyti Dirmiškių piliakalnis ir pilkapynas, įsigytas 7 vietų elektrinis automobilis ekskursijoms, buvo surengta Jotvingių mugė ir festivalis prie Kaukų piliakalnio.

Dar šiais metais planuojama vykdyti Rumbonių, Žilvios  piliakalnių tvarkybos darbus. Bus šalinami sumedėję želdynai, atnaujinami laiptai. Šiuo metu yra atliekami Kaukų piliakalnio archeologiniai žvalgymai. 

Alytaus rajone, Dauguose, bus atidarytas Jotvingių kultūros centras, o suremontuotose patalpose įrengta jotvingių gentį pristatanti ekspozicija.  Planuojama darbus atlikti iki kitų metų pirmojo ketvirčio pabaigos.

20 su jotvingių istorija susijusių objektų bus pažymėti maršruto lentelėmis. 

2027 m. birželio mėnesį bus organizuojama vaikų ir jaunimo (12–29 m.) stovykla, o projekto pabaigoje, visiems partneriams įgyvendinus suplanuotas veiklas, bus surengtas jotvingių maršruto bandomasis turas visiems projekto partneriams, projekto metu įgyvendintų veiklų pristatymas ir uždarymo ceremonija Suvalkų muziejuje.

Šveicarijos kaime, prie Suvalkų (Lenkija), bus atnaujintas Jotvingių archeologijos centras.  

Eisena – į teatralizuotą pasirodymą scenoje prie piliakalnio
Vidurdienį renginio svečiai, pasipuošę autentiškais akcentais, iškilminga eisena patraukė nuo Archeologijos muziejaus link Mirgrausėlės šaltinio ir Alytaus piliakalnio. 

Apie jo istoriją ir legendas papasakojo Alytaus turizmo informacijos centro gidė Birutė Malaškevičiūtė.

Didžiulės dalyvių ovacijos lydėjo pagrindinį šventės akcentą – teatralizuotą pasirodymą scenoje prie piliakalnio. Pasirodymas subtiliai sujungė senąją Alytaus krašto legendą apie du brolius milžinus ir kovingąją jotvingių prigimtį. Žiūrovai išvydo dramatišką pasakojimą apie du brolius, kartu augusius, besivaržiusius ir mokiusius svarbiausių tėvynės gynėjo vertybių – drąsos, ištikimybės bei atsakomybės. 

Istorijai pakrypus kita vaga, vyresnysis brolis iškeliavo ieškoti nuotykių, sutiko meilę ir grįžo namo su nuotaka. Tačiau vestuvių dieną pasirodęs paukštis-pranašas atnešė žinią apie grėsmę ir jaunesnysis milžinas be dvejonių stojo į kovą už savo žemę bei žuvo. Netekties prislėgtas vyresnysis brolis supylė jam aukščiausią kapą-piliakalnį ir pasiliko vienas sergėti tėvų žemės. 

Po spektaklio šventė persikėlė į piliakalnio papėdę, kur vyko bendruomeninės veiklos. 

Renginio svečiai išbandė jėgas senoviniuose žaidimuose, dirbtuvių metu mokėsi šiaudų pynimo amato. Šis renginys įrodė, kad jotvingių paveldas ir bendra abiejų tautų istorija išlieka gyva, vienijanti ir įkvepianti naujiems atradimams abipus sienos.

Lankytojai taip pat galėjo dalyvauti įtraukiančiose edukacijose ir žaidimuose, padėjusiuose geriau pažinti jotvingių istoriją, kultūrą, kasdienybę ir tradicijas, kurias iki šiol puoselėja šios genties sekėjai. Renginio metu veikė ir fotobūdelė.

Projekto tikslas – plėsti Lenkijos-Lietuvos pasienio teritorinį ir socioekonominį vientisumą plėtojant turizmo koncepciją „Jotvingių žemė“. Projekto pradžia 2025-07-01, pabaiga 2027-06-30. Projekto biudžetas 1 999 948,18 Eur. Dalis, tenkanti Alytaus miesto savivaldybės administracijai – 505 805,95, Alytaus kraštotyros muziejui – 366 187,50 Eur. ES parama – 80 proc. išlaidų, 20 proc. – savivaldybės įnašas.

Projektas buvo parengtas pagal 2021–2027 m. INTERREG VI-A Lietuvos ir Lenkijos programos 2 prioriteto „Fizinės, emocinės ir kultūrinės gerovės skatinimas“ 2.2 konkretųjį tikslą „Kultūros ir tvaraus turizmo vaidmens stiprinimas, skatinant ekonomikos plėtrą, socialinę įtrauktį ir socialines inovacijas“.   

Pagrindinis projekto partneris – Alytaus miesto savivaldybės administracija.
Projekto partneriai: Suvalkų regioninis muziejus, Alytaus rajono savivaldybės administracija, Alytaus kraštotyros muziejus.
 

